b'\n_START_ARTICLE_\nNavadni koreselj\n_START_SECTION_\nOpis\n_START_PARAGRAPH_\nKoreselj je riba z visokim, bo\xc4\x8dno mo\xc4\x8dno stisnjenim telesom, pokritim z velikimi luskami. Hrbet je izbo\xc4\x8den, na njegovem vrhu pa je dolga, izbo\xc4\x8dena in visoka plavut. Ima majhno glavo z majhnimi, kon\xc4\x8dnimi usti, v njih pa so enoredni goltni zobje. Prvi \xc5\xa1kr\xc5\xbeni lok ima 23-35 kratkih \xc5\xa1kr\xc5\xbenih trnov, po \xc4\x8demer se lo\xc4\x8di od srebrnega koreslja. Hrbet je pri odraslih primerkih obi\xc4\x8dajno zeleno-rjave barve, boki so svetlej\xc5\xa1ih odtenkov rjavo-rumene, trebuh pa je obi\xc4\x8dajno rde\xc4\x8dkasto-bel. Hrbtna in repna plavut sta rumenih odtenkov s sivim robom, ostale plavuti pa so rde\xc4\x8dkaste barve. Pred bazo repne plavuti imajo te ribe temno pego. Koreselj dose\xc5\xbee skrajno dol\xc5\xbeino do 50 cm, obi\xc4\x8dajno pa se njegove dol\xc5\xbeina giblje le med 15 in 30\xc2\xa0cm. V izjemnih pogojih \xc5\xbeivijo do 15, v povpre\xc4\x8dju pa le okoli 10 let. Spolno dozorijo v tretjem ali \xc4\x8detrtem letu starosti, drstijo pa se od maja do julija na plitvinah, kjer je dno pora\xc5\xa1\xc4\x8deno z vodnim rastlinjem, kamor samica prilepi od 100.000 do 300.000 iker._NEWLINE_Glavna hrana koreslja so li\xc4\x8dinke vodnih \xc5\xbeu\xc5\xbeelk in drugi nevreten\xc4\x8darji za katerimi rije po mulju. Del njegove prehrane so tudi alge in vodni plankton.\n_START_SECTION_\nRaz\xc5\xa1irjenost\n_START_PARAGRAPH_\nNavadni koreselj je raz\xc5\xa1irjen po celi Evropi, razen na skrajnem severu Skandinavije, delu Anglije, Irske, Francije in Italije. Naseljuje tudi dele Pirenejskega polotoka, na vzhodu pa sega njegovo poselitvneo podro\xc4\x8dje globoko v Azijo. \xc5\xbdivi v vseh stoje\xc4\x8dih vodah, v ve\xc4\x8djih vodotokih pa le v mrtvicah in re\xc4\x8dnih rokavih. Zadr\xc5\xbeuje se na blatnem dnu, kjer i\xc5\xa1\xc4\x8de hrano in se le redko oddalji od stalnega prebivali\xc5\xa1\xc4\x8da. Je izjemno prilagodljiva riba, ki lahko pre\xc5\xbeivi tudi v vodi z izjemno nizko vsebnostjo kisika in celo v somornici.'